b'\n_START_ARTICLE_\nBakstekjerring\n_START_PARAGRAPH_\nBakstekjerring var en tittel som ble brukt p\xc3\xa5 enkelte kvinner som hadde spesielt lag med kjevlet. Hun h\xc3\xb8rte til de kvinnelige h\xc3\xa5ndverksspesialistene i norske bygdesamfunn og ble s\xc3\xa6rlig brukt n\xc3\xa5r det skulle produseres forr\xc3\xa5d av flatbr\xc3\xb8d. Hun kunne kalles bakstekjerring, bakstejente, bakstedeie eller bakstekulle._NEWLINE_I det gamle bondesamfunnet var det slik at flatbr\xc3\xb8d ble bakt en eller to ganger i \xc3\xa5ret. Det ble da bakt et forr\xc3\xa5d, et lager, som ble lagt p\xc3\xa5 stabburet i spesielle kister til form\xc3\xa5let; de kunne kalles br\xc3\xb8dbyrer._NEWLINE_Flatbr\xc3\xb8dbakinga var et stort arbeid. De fleste har bakt selv ved hjelp av g\xc3\xa5rdens egne folk, byttesarbeid forekom ogs\xc3\xa5, det vil si at naboene arbeidet sammen. Noen steder ble det brukt innleid hjelp. Det var enkelte bakstekjerringer som var s\xc3\xa6rlig ettertraktet i bygda. De som var s\xc3\xa6rlig ettertraktet ble til og med hentet fra nabobygda._NEWLINE_Bakstekjerringa var den som sto for blanding av poteter og mel til riktig konsistens, og for utkjevlingen som skulle v\xc3\xa6re sv\xc3\xa6rt n\xc3\xb8yaktig. Vedfyren under bakstehella, eller takka m\xc3\xa5tte ogs\xc3\xa5 passes slik at lefsene ble stekt og ikke for svidd. \xc3\x85 f\xc3\xa5 dette til i h\xc3\xb8yt tempo var h\xc3\xa5ndverk._NEWLINE_Etter at potetene var tatt opp, og br\xc3\xb8dkornet var ferdig malt, var det tid for lefsebakst. Potetlefser var en vanlig m\xc3\xa5te \xc3\xa5 tilberede poteter p\xc3\xa5, med sikte p\xc3\xa5 oppbevaring p\xc3\xa5 loft og stabbur utover vinter og v\xc3\xa5r. Potetkjelleren var vanligvis tilpasset lagring av middagspoteter, og overskuddsproduksjonen kunne ikke holde seg uten at den ble behandlet._NEWLINE_En flink bakstekone kunne bake og steke hundre leiver p\xc3\xa5 en dag._NEWLINE_Flinke bakstekjerringer var etterspurt, og kunne g\xc3\xa5 fra g\xc3\xa5rd til g\xc3\xa5rd i en hektisk sesong. Det var \xc3\xb8nskelig at bakstetiden var over i rimelig tid f\xc3\xb8r frosten kom, slik at en slapp \xc3\xa5 f\xc3\xa5 frosne r\xc3\xa5 poteter.'